Cooper
Store norske leksikon,Teknologi og industri,Transport,Bil,Bilmerker
Cooper er et tidligere britisk racerbilmerke. Navnet Cooper er spesielt knyttet til bilmodellen og bilmerket Mini.
Historie Cooper Car Company ble etablert av Charles N. Cooper (1893–1964) og sønnen John N. Cooper i 1946, og de var blant de første som bygde 500-kubikkcentimeter racerbiler i Storbritannia. Delvis med komponenter fra Fiat 500, bygde de i 1946 en racerbil og monterte en J.A.P. speedwaymotor i hekken. Vognen vant noen løp, og produksjonen av racerbilen og en strømlinjeformet sportsvogn kom i gang. Etter hvert ble større motorer satt inn, og i 1959 og i 1960 ble VM i Formel 1 vunnet med Cooper-Climax-racere, kjørt av Jack Brabham. De hadde hekkmotor, noe alle Formel 1-racere har hatt siden. Cooper racerbiler ble produsert frem til 1969. Cooper-navnet ble også knyttet til sportsversjoner av Austin Mini og Morris Mini. I 2000 relanserte BMW Mini Cooper, en modernisert utgave av de gamle miniene, men med klart slektskap med forgjengerne. Les mer i Store norske leksikon Mini Formel 1